Retningslinjer for anmeldelser

Anmeldelser er en vigtig og værdifuld ressource for rejsende, der skal træffe beslutninger om reservationer. 
Vi anerkender betydningen af pålidelige anmeldelser. Vi træffer derfor rimelige foranstaltninger, herunder at begrænse, hvem der kan indsende anmeldelser, samt hvornår de kan indsendes. Vi kan også kræve understøttende dokumentation i nogle tilfælde, og vi giver rejsende og samarbejdspartnere nedenstående muligheder for at gøre indsigelse mod en anmeldelse, der vises på vores platform. Det gør vi for at sikre, at kun personer, som har booket eller leveret en rejsetjeneste, kan indsende en "verificeret anmeldelse" af deres oplevelse. Vi markerer tydeligt alle anmeldelser, der ikke indsendes og verificeres direkte via vores tjeneste, herunder visse anmeldelser af ferieboliger og oplevelser som angivet herunder. 
Når rejsende indsender anmeldelser til vores platform, anvender vi automatiserede kontrolprocesser til at identificere vulgært eller diskriminerende sprogbrug, personoplysninger og tegn på lovstridigt indhold.  Vi udfører også yderligere automatiseret og manuel kontrol af en lang række anmeldelser, inden vi endeligt beslutter, om en anmeldelse skal afvises eller offentliggøres. I nogle tilfælde har anmelderen også mulighed for at genindsende anmeldelsen til kontrol.  
Anmeldelser af overnatningssteder 
Det er vigtigt for os, at anmeldelser er upartiske. Gæster kan indsende anmeldelser med en bedømmelse af alle aspekter ved overnatningsstedet eller bedømme og kommentere på udvalgte aspekter eller egenskaber ved et overnatningssted eller et ophold. I alle tilfælde får gæster mulighed for at bedømme deres oplevelse på en simpel skala (f.eks. fra 1 til 5). Udfyldte afsnit kan løbende blive indsendt automatisk. Hvis en gæst indsender mere end én anmeldelse af et ophold på et overnatningssted, vil kun den senest indsendte anmeldelse kunne bruges. Samlede eller generelle bedømmelser af overnatningssteder er et gennemsnit af alle endelige bedømmelser fra individuelle anmeldelser.  
De følgende kriterier for kvalifikation og sletning udgør de grundlæggende krav til alle anmeldelser, som vises på vores tjeneste. Alle kriterier, der ikke overholdes, kan medføre, at vi afviser eller fjerner en anmeldelse.  
Anmeldelser skal indsendes senest seks måneder efter opholdet. Samarbejdspartnere må ikke indsende en anmeldelse af et overnatningssted, som de selv ejer, bestyrer eller på anden måde er tilknyttet, og gæster må ikke indsende anmeldelser af sig selv. Efter anmodning skal gæsten eller overnatningsstedet kunne fremvise tilfredsstillende dokumentation for opholdet på overnatningsstedet (eller manglende evne til at gennemføre opholdet grundet den anden parts forsinkede indsats). Tilfredsstillende dokumentation omfatter relevante kvitteringer for opholdet, kvitteringer for adgangsoplysninger til ferieboliger fra vores system, dokumentation for betaling i overensstemmelse med en lejeaftale, som blev annulleret inden gæstens ankomstdato, eller betaling foretaget i overensstemmelse med lejeaftalen, hvor gæsten ankom, men var nødt til at overnatte på et alternativt overnatningssted grundet uforudsete omstændigheder.
Vi offentliggør og viser alle anmeldelser (både positive og negative), så længe de opfylder vores retningslinjer og ikke indeholder: 
- Priser, prisintervaller eller andre prisoplysninger 
- Kommentarer eller spørgsmål vedrørende andre anmeldelser eller indholdet på hjemmesiden 
- Direkte kommentarer eller spørgsmål til overnatningsstedets personale eller opfordringer til gæster om at booke direkte hos overnatningsstedet 
- Falske erklæringer eller ulovlige bemærkninger 
- Vulgært sprogbrug eller andet anstødeligt indhold 
- Telefonnumre, fysiske adresser, e-mailadresser eller oplysninger, der kan forbindes med en specifik person 
- HTML eller URL-adresser 
- Citeret materiale fra hjemmesider, bøger, tidsskrifter/blade, aviser eller andre kilder 
- Tekst, som skal forestille at være skrevet af en anden person, eller oplysninger om en anden person 
Vi fjerner ikke anmeldelser blot på grund af negativt indhold. Vi fjerner heller ikke anmeldelser, hvis gæsten har forsøgt at overnatte, men ikke blev tilbudt et værelse, eller hvis gæsten forlod overnatningsstedet inden den planlagte afrejsedato. Vi fjerner anmeldelser under passende eller alvorlige omstændigheder (efter vores skøn). Dette kan omfatte omstændigheder, hvor: 
- Anmeldelsen indeholder det fulde navn på en medarbejder på overnatningsstedet 
- Anmeldelsen har vist sig at være falsk eller svigagtig 
- Billedet eller billederne indeholder upassende indhold såsom nøgenhed 
- Anmeldelsen indeholder tegn på vold mod børn eller børnepornografi 
- Anmeldelsen indeholder tegn på alvorlig skade på en gæst eller dødsfald 

Vi kan fjerne (eller undlade at offentliggøre) anmeldelser, hvor et kvalifikationskriterie ikke er blevet opfyldt (f.eks. i forbindelse med manglende dokumentation for opholdet) eller som led i en specifik og legitim anmodning fra gæsten, f.eks. vedrørende personoplysninger. Vi fjerner generelt anmeldelser efter tre år, undtagen i tilfælde hvor et overnatningssted har et begrænset antal anmeldelser, for at sikre en hensigtsmæssig balance i oplysningerne til gæster. 
Gæster kan indberette eventuelle bekymringer vedrørende anmeldelser til vores supportteam og har yderligere mulighed for at indberette bekymringer direkte på mange af vores hjemmesider – en funktion, som vi i øjeblikket udbygger yderligere på tværs af vores tjeneste. 
Vi giver overnatningssteder mulighed for at svare på anmeldelser via et svarværktøj for at adressere eventuelle problemer, hjælpe dem med at kommunikere direkte med potentielle gæster og fremhæve eventuelle forbedringer på overnatningsstedet. Dette kan bidrage til et varieret billede af overnatningsstederne og give yderligere brugbare oplysninger til gæster. 
Hvis et overnatningssted mener, at en anmeldelse trods vores kontrolprocesser ikke overholder ovenstående retningslinjer, giver vi også mulighed for at indsende en klageformular via vores tjeneste. Vi kan også vurdere individuelle anmodninger fra overnatningssteder om at fjerne en anmeldelse som følge af en udskiftning i ejerskabet eller afslutning af et større renoveringsarbejde, hvis vi finder det passende. 
Vi deler ikke personligt identificerbare oplysninger om de gæster, der indsender anmeldelser, eller deres transaktioner med overnatningsstederne. Vi faciliterer heller ikke direkte kontakt mellem overnatningssteder og anmeldere. Vi kontakter ikke de gæster, der indsender anmeldelser, undtagen hvad angår kontrolprocessen som angivet ovenfor, eller i forbindelse med direkte support, hvis en anmelder har stillet os et spørgsmål eller indberettet et problem.
